CFR Călători dă startul programului "Trenurile Soarelui 2024". Rutele pe care vor putea circula turiştii în această vară
Într-o lună de zile, CFR Călători dă startul programului Trenurile Soarelui. Turiştii care vor să vadă litoralul românesc vor avea legături directe către Constanţa din 14 oraşe, printre care Arad, Timişoara, Satu Mare şi Oradea. Ruta Bihor - Dobrogea va fi cea mai lungă. Cursa va dura 20 de ore pentru că pe magistrale se fac reparaţii şi există numeroase restricţii. Din Capitală spre Constanţa garniturile vor pleca din oră în oră. Din iunie şi până în septembrie, călătorii vor putea ajunge cu trenul şi în Delta Dunării, la Tulcea, cu plecare din Bucureşti.
CFR Călători anunţă că, din 14/15 iunie, va începe programul estival de transport ”Trenurile Soarelui”. Turiştii vor avea la dispoziţie 30 de trenuri care vor asigura zilnic legături directe din toată ţara cu staţiunile de la Marea Neagră şi cu Delta Dunării, până la îcneputul lunii septembrie.
Trenurile Soarelui 2024. Rutele pe care vor putea călători turiştii
Potrivit unui comunicat de presă transmis, joi, de CFR Călători, toate regiunile ţării vor fi conectate, în perioada 14/15 iunie - 7/8 septembrie, cu destinaţiile de vacanţă cele mai căutate de pe litoralul românesc. Astfel, turiştii vor putea călători fie cu trenurile directe dinspre Arad, Deva, Timişoara Nord, Reşiţa Nord, Oradea, Satu Mare, Baia Mare, Cluj-Napoca, Târgu Mureş, Braşov, Suceava, Iaşi, Galaţi, Buzău, fie prin asigurarea unei conexiuni rapide din Bucureşti Nord prin intermediul trenurilor care circulă într-un orar cadenţat (la 1-2 ore) pe ruta Bucureşti Nord - Constanţa şi retur.
Timp de trei luni, vor circula 30 de trenuri directe (15 dus/15 întors, inclusiv ramurile aferente), din care 14 trenuri (7 dus/7 întors) au ca destinaţie/plecare Mangalia.
Totodată, 36 de trenuri (18 dus/18 întors) vor asigura legătura Capitalei cu litoralul şi retur: 15 perechi din Bucureşti Nord (din care 9 perechi trec şi prin Bucureşti Băneasa), 2 perechi numai din Bucureşti Băneasa şi o pereche din Bucureşti Obor.
Pentru călătoria spre Delta Dunării, din 15 iunie, trenurile IR 1981/ R 8653 şi R 8656/ IR 1982 vor asigura zilnic legătura directă Bucureşti Nord - Tulcea Oraş şi retur pe întreaga durată a sezonului. De asemenea, în Medgidia va fi asigurată zilnic conexiunea spre Tulcea Oraş şi retur cu trenuri dinspre Capitală sau Constanţa, scrie news.ro.
Conform sursei citate, durata călătoriei pe ruta Bucureşti-Constanţa este, în medie, de circa 2 ore şi 20 minute.
Toate trenurile InterRegio estivale au în compunere vagoane clasă climatizate, dotate cu prize electrice pentru încărcarea bateriei laptop-ului sau a telefonului mobil, toalete ecologice, uşi de acces şi intermediare semiautomate. Majoritatea vagoanelor sunt modernizate (reconstruite integral) în ultimii 14 ani. De asemenea, trenurile cu parcurs lung au în compunere vagoane cuşetă şi vagoane de dormit.
Biletele la trenurile CFR Călători sunt prezentate în detaliu pe www.cfrcalatori.ro, la secţiunea Trafic intern/ Oferte şi Facilităţi. Pentru serviciile cuprinse în programul special estival sunt valabile toate facilităţile de călătorie acordate prin actele normative în vigoare.
De asemenea, călătorii pot beneficia de reduceri precum: 10% reducere din tariful de transport la cumpărarea unui bilet cu oferta dus-întors; o reducere de până la 10% din tariful de transport la cumpărarea cu anticipaţie, 25% la cumpărarea în baza cardului TrenPlus. Elevii beneficiază de gratuitate, iar studenţii de 90% reducere la călătoria în vagoanele clasa a 2-a.
În perioada programului estival de transport, pe secţia Constanţa-Mangalia, turiştii aflaţi pe litoralul românesc au posibilitatea de a călători între staţiunile de pe litoral cu trenurile Regio puse la dispoziţie de CFR Călători. De asemenea, trenurile de lung parcurs care vin din mari oraşe ale ţării (cu plecare din Arad, Oradea, Timişoara, Satu Mare, Târgu Mureş, Cluj-Napoca, Sibiu, Reşita, Suceava, Iaşi, Craiova, Bucureşti etc) vor asigura legătura directă cu staţiunile de pe litoral, până la Mangalia.
CFR Călători recomandă planificarea din timp a călătoriei, inclusiv cumpărarea legitimaţiilor de călătorie. Biletele pot fi achiziţionate cu anticipaţie de 30 de zile, fie online de pe www.cfrcalatori.ro, fie din aplicaţia mobilă “CFR Călători mersul trenurilor şi bilete online” (disponibilă în Google Play, App Store şi Huawei AppGallery), fie de la automatele de vânzare bilete din gări ori de la casele de bilete din gări, agenţii de voiaj CFR Călători şi distribuitori autorizaţi (agenţii de turism).